
PAZIŅOJUMS  PLAŠSAZIŅAS  LĪDZEKĻIEM

[sagatavots Rīgā, 22.09.2026.]

Spektrs: Līniju arhitektūra
Trešā rotu pop-up izstāde sērijā
2026. gada 1. oktobris – 13. decembris
Dekoratīvās mākslas un dizaina muzejs / pastāvīgā ekspozīcija “Dizaina process” (3. stāvs)

Skārņu iela 10, Rīga
Mediju pastaiga 1. oktobrī plkst. 12.00
Dalībnieku reģistrācija: plkst. 11.30–12.00
Dekoratīvās mākslas un dizaina muzejs (Skārņu ielā 10, Rīgā) sadarbībā ar Rotu mākslas biedrību turpina pop-up izstāžu sēriju “Spektrs”, iepazīstinot ar aktuālajām norisēm Latvijas rotu mākslā. Trešo izstādi “Līniju arhitektūra” apmeklētāji varēs aplūkot no 2026. gada 1. oktobra līdz 13. decembrim.
Pēc izstādes “Skaistā daba”, kur rotas un objekti tika eksponēti kā atradumi, paraugi vai hibrīdi starp organisko un sintētisko pasauli, cikla nākamā izstāde “Līniju arhitektūra” pievēršas līnijai kā vienam no rotas uzbūves pamatelementiem – kontūrai, konstrukcijai, ritmam un zīmējumam telpā.

Izstādē piedalās rotu mākslinieki Māris Auniņš, Jānis Brants, Vladislavs Čistjakovs, Andris Lauders, Una Mikuda, Anita Savicka, Paula Treimane un Jānis Vilks. Autoru darbi atklāj dažādus risinājumus, kā rotas mērogā iespējams veidot attiecības starp līniju, materiālu, telpu un ķermeni.

“Līnijas šķietamā vienkāršība slēpj pārsteidzoši plašas izteiksmes variācijas. Tā var aizvest gan līdz ģeometrijai un absolūtai precizitātei, gan līdz organiskām formām un dabas struktūrām. Taču vienkāršība ir prasīga: jo tīrāka forma, jo mazāk tā piedod kļūdas. Tieši tāpēc šajos darbos tik skaidri redzama autoru meistarība. Viņu pieejā saskatu arhitekta domāšanas skaidrību – spēju precīzi iztēloties proporciju, konstrukciju un attiecības starp detaļām. Arhitektūrai un rotai te kopīga ir pati domāšanas metode: būvēt formu no precīzām attiecībām starp tās elementiem,” atklāj cikla kuratore Ginta Grūbe.

Rotu mākslinieku Jāņa Branta un Unas Mikudas darbos ģeometrija un konstrukcija kļūst par būtisku rotas izteiksmes līdzekli. “Idejas rotām man bieži rodas, vienkārši ejot pa ielu. Es rotu vispirms uzbūvēju galvā: izdomāju formu, proporcijas, attālumus, milimetrus, katru detaļu. Kad nonāku darbnīcā, atliek šo domu realizēt materiālā,” stāsta rotu mākslinieks Jānis Brants.
“Manā darbā svarīga ir konstrukcija un telpiskums – tas, kā atsevišķi elementi savienojas, veidojot kopējo formu. Mani interesē, kā šie elementi var mainīt gredzena ierasto veidolu, piešķirot tam apjomu un skulpturālu raksturu, vienlaikus saglabājot saikni ar ķermeni. Tādējādi rota kļūst ne tikai par dekoratīvu objektu, bet arī par telpisku struktūru, kas mijiedarbojas ar ķermeni un kustību,” skaidro rotu māksliniece Una Mikuda.

Izstādes tēma turpinās iekārtojumā. Autoru darbi eksponēti individuālās vitrīnās uz vieglām koka karkasa konstrukcijām, kuru ritms telpā saskan ar centrālo motīvu – līniju kā struktūras un formas veidotāju. Vitrīnās ieklātais milimetru papīrs atsaucas uz rasējumu, mērogu un konstrukciju, savukārt Eltona Kūna radītā grafika sasaista ekspozīciju ar visa “Spektra” cikla vizuālo identitāti.

Par pop-up izstāžu ciklu “Spektrs”

Programma “Spektrs” Latvijas rotu mākslu atklās kā dinamisku, daudzslāņainu un laikmetīgu radošās izteiksmes formu, kas rezonē ar mūsdienu kultūras un dizaina procesiem. Gada laikā Dekoratīvās mākslas un dizaina muzejā notiks četras pop-up izstādes – “Rok-raksts”, “Skaistā daba”, “Līniju arhitektūra” un “Troksnis”, harmoniski iekļaujoties 3. stāva pastāvīgajā ekspozīcijā “Dizaina process”.

Cikls piedāvā ieskatu Māra Auniņa, Ildzes Boganas, Jāņa Branta, Valda Brožes, Vladislava Čistjakova, Annas Faniginas, Gintas Grūbes, Aleksandras Federikas Krastiņas, Andra Laudera, Gunta Laudera, Unas Mikudas, Rasmas Pušpures, Mārītes Rudzātes, Anitas Savickas, Lauras Seleckas, Ginta Strēļa, Jelizavetas Suskas, Darias Svirel, Māra Šustiņa, Paulas Treimanes, Jāņa Vilka, Zanes Vilkas un Maijas Vītolas-Zitmanes daiļradē, izceļot katra meistara individuālo stilu un pieeju rotu veidošanā, pielietojot dažādus materiālus un autortehnikas.

Pop-up izstāžu cikla “Spektrs” radošajā komandā līdzdarbojas Rotu mākslas biedrība, Zane Vilka, Jānis Brants, Ginta Grūbe un Latvijas Mākslas akadēmijas Metāla dizaina apakšnozares maģistra programmas 1. kursa studentes. Projekta vizuālās identitātes autors – mākslinieks Eltons Kūns.

Par Rotu mākslas biedrību
Rotu mākslas biedrība darbojas kopš 2018. gada. Tās mērķos ietilpst kopīgu izstāžu organizēšana, informācijas uzkrāšana un glabāšana, kā arī apņemšanās popularizēt rotu mākslu vietējā un starptautiskā mērogā. Biedrības darbību atbalsta Valsts kultūrkapitāla fonds.
Izstādes kuratore:

Ginta Grūbe, rotu māksliniece / Rotu mākslas biedrība

Grafikas dizains:

Eltons Kūns, mākslinieks
Darba grupa:

Inese Baranovska, Dekoratīvās mākslas un dizaina muzeja vadītāja / Latvijas Nacionālais mākslas muzejs

T: (+371) 67 830 900, E: Inese.Baranovska@lnmm.gov.lv
Līga Brice, vecākā speciāliste / Dekoratīvās mākslas un dizaina muzejs, LNMM

Līva Kubulniece, komunikācijas speciāliste / Dekoratīvās mākslas un dizaina muzejs, LNMM

T: (+371) 28 381 129, E: Liva.Kubulniece@lnmm.gov.lv
INTERNETA RESURSI:

https://lnmm.gov.lv
FACEBOOK: Dekoratīvās mākslas un dizaina muzejs
X: @DMDMmuzejs
INSTAGRAM: @DMDMmuzejs
YOUTUBE: muzejsDMDM
#lnmm

#DMDMmuzejs

#MansMuzejs

Dekoratīvās mākslas un dizaina muzejs / Skārņu iela 10, Rīga

DARBA LAIKS:

Otrdienās, ceturtdienās, piektdienās, sestdienās, svētdienās 11.00–17.00, kase 11.00–16.45

Trešdienās 11.00–19.00, kase 11.00–18.45

Pirmdienās slēgts
Muzejs ir slēgts oficiālajās svētku dienās: 1. janvārī, Lielajā Piektdienā, Lieldienās, Līgo un Jāņu dienās (23.–24. jūnijā), Ziemassvētkos (25.–26. decembrī), 31. decembrī.

BIĻEŠU CENAS:
NB! (ar šo biļeti ir iespējams apskatīt arī pastāvīgo ekspozīciju)

Pieaugušie:
7,00 EUR

Skolēni, studenti, pensionāri:
3,50 EUR

Ģimenes biļete (1–2 pieaugušie ar 1–4 bērniem vai viena daudzbērnu ģimene): 10,00–16,00 EUR

Gada biļetes īpašniekiem izstādes apskate bez maksas.

Apmeklētājiem grupā virs 10 personām (neieskaitot grupas vadītāju – pedagogu vai gidu), piemēro 20% atlaidi. Grupas vadītājam ieeja bez maksas.

Bezmaksas ieeja (uzrādot atbilstošu dokumentu): pirmsskolas vecuma bērniem; bāreņiem un bez vecāku gādības palikušiem bērniem; dienas aprūpes centra, krīzes centra un speciālo izglītības iestāžu audzēkņiem; bērniem, kas ievietoti sociālās rehabilitācijas centrā, un tos pavadošajām personām (viens pedagogs vai viena persona uz 10 bērniem vai audzēkņiem); personām līdz 18 gadu vecumam ar invaliditāti; personām ar I un II invaliditātes grupu; vienai personai, kas pavada personu līdz 18 gadu vecumam ar invaliditāti vai personu ar I invaliditātes grupu; surdotulkam, kas pavada personu ar I, II un III invaliditātes grupu; Latvijas mākslas skolu un mākslas profesionālās vidējās izglītības iestāžu izglītojamiem; Latvijas Mākslas akadēmijas pilna un nepilna laika studentiem; profesionālās vidējās izglītības iestāžu izglītojamiem vai augstskolu studentiem, kas apgūst vai studē vizuālo un lietišķo mākslu, dizainu, kultūras vēsturi, muzeoloģiju, kultūras mantojumu, arhitektūru, restaurāciju, izglītības vai studiju procesa ietvaros; Latvijas Mākslinieku savienības biedriem; Latvijas muzeju darbiniekiem; Starptautiskās muzeju padomes (ICOM) biedriem; Starptautiskās pieminekļu un ievērojamu vietu padomes (ICOMOS) biedriem; LNMM “Drauga kartes” īpašniekiem; muzeja programmu “Brīvprātīgo programma” un “Jauniešu klubs” dalībniekiem; plašsaziņas līdzekļu pārstāvjiem, kas atspoguļo norises muzejā; grupu (ne mazāk par 10 apmeklētājiem) vadītājam (gidam) vai pedagogam; Ukrainas civiliedzīvotājiem; muzeja rīkoto pasākumu apmeklētājiem ikgadējās starptautiskās akcijas “Eiropas Muzeju nakts” un Mūsdienu kultūras foruma “Baltā nakts” laikā, visiem apmeklētājiem pastāvīgās ekspozīcijas apskate katra mēneša pēdējā svētdienā un Starptautiskajā muzeju dienā – 18. maijā.

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1.-2.
Vizuālā identitāte rotu pop-up izstādei “Līniju arhitektūra” no cikla “Spektrs” Dekoratīvās mākslas un dizaina muzejā. 2026. Dizains: Eltons Kūns
3.
Andris Lauders. Gredzeni. 2021. Sudrabs, zelts. Autora īpašums. Foto: Kaspars Braķis

4.
Māris Auniņš. Kaklarota, aproce. 2021. Sudrabs, kvarcs. Autora īpašums. Foto: Kaspars Braķis

5.
Jānis Vilks. Aproce. 2024. Sudrabs. Autora īpašums. Publicitātes foto
6.-7.
Māris Auniņš. Rokassprādze. 2025. Sudrabs, rutila kvarcs. Autora īpašums. Publicitātes foto

8.
Paula Treimane. Ogive. 2026. Gredzens no “XO” kolekcijas. Sudrabs, 24k apzeltījums, misiņš, pirīts. Autores īpašums. Publicitātes foto
9.-10.
Una Mikuda. Valkājamie objekti. 2026. Sudrabs. Autores īpašums. Publicitātes foto

Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

Preses centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv
I: https://lnmm.gov.lv
X: www.x.com/LNMM_muzejs

